זייבייר קוקס

זייבייר קוקס (באנגלית: Xavier Cooks; נולד ב-19 באוגוסט 1995) הוא כדורסלן אוסטרלי המשחק בעמדת הפאוור פורוורד.

קריירה
קוקס נולד בבלאראט שבוויקטוריה, אוסטרליה, לאב כדורסלן עבר אפרו-אמריקאי ולאם אוסטרלית. ב-2014 עבר לארצות הברית, והצטרף לקבוצת הכדורסל של אוניברסיטת וינת'רופ. ב-15 בפברואר 2017 רשם דאבל דאבל של 20 נקודות ו-20 ריבאונדים, ולאחר מכן הפך לריבאונדר המוביל של האוניברסיטה בכל הזמנים. לאחר שלא נבחר בדראפט 2018 ב-NBA, הצטרף קוקס לסגל גולדן סטייט ווריורס לטורניר ליגת הקיץ של ה-NBA. לאחר שלא קיבל חוזה ב-NBA, חתם בווירצבורג באסקטס מליגת העל הגרמנית. בתום העונה שב לליגת הקיץ והתחרה עבור פיניקס סאנס. ביולי 2019 חתם בשטרסבורג הצרפתית, אך שוחרר מהקבוצה עקב פציעה וב-27 בנובמבר 2019 חתם בסידני קינגס מליגת העל האוסטרלית. הוא זכה עם הקבוצה בשתי אליפויות רצופות, בעונת 2021/2022 ובעונת 2022/2023, וזכה בתואר ה-MVP של ליגת העל האוסטרלית ב-2023 ובתואר ה-MVP של סדרת גמר ליגת העל האוסטרלית ב-2022. ב-18 במאי 2022, לאחר תום העונה באוסטרליה, חתם לזמן קצר בוולינגטון סיינטס מליגת העל הניו זילנדית החצי-מקצוענית.

ב-17 במרץ 2023, יומיים לאחר שזכה באליפות אוסטרליה, חתם קוקס בוושינגטון וויזארדס מה-NBA. הוא ערך את הופעת הבכורה שלו ב-NBA למחרת, ורשם שני ריבאונדים בחמש דקות וחצי בהפסד קבוצתו לסקרמנטו קינגס. ב-9 באפריל רשם 10 נקודות ו-14 ריבאונדים ב-35 דקות משחק נגד יוסטון רוקטס.

סטטיסטיקות הקריירה
בעונה הסדירה של ה-NBA
 עונה  קבוצה  משחקים  חמישייה  דקות  % מהשדה  % משלוש  % מהעונשין  ריבאונדים  אסיסטים  חטיפות  חסימות  נקודות   וושינגטון  10  1  12.6  0.607  0.000  0.400  3.8  0.6  0.6  0.4  3.8 קריירה   10  1  12.6  0.607  0.000  0.400  3.8  0.6  0.6  0.4  3.8

קישורים חיצוניים



הערות שוליים

קטגוריה:כדורסלנים אוסטרלים
קטגוריה:כדורסלני אוניברסיטת וינת'רופ
קטגוריה:כדורסלני וירצבורג באסקטס
קטגוריה:כדורסלני סידני קינגס
קטגוריה:כדורסלני וושינגטון ויזארדס
קטגוריה:כדורסלני נבחרת אוסטרליה
קטגוריה:שחקני NBA שלא נבחרו בדראפט
קטגוריה:אוסטרלים שנולדו ב-1995